
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23.07.2008

	Nr.
	27/176


R A P O R T

asupra propunerii legislative pentru completarea art.80 alin.(1) din Legea nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 256 din 5 mai 2008, cu dezbaterea pe fond în procedură obişnuită a propunerii legislative pentru completarea art.80 alin.(1) din Legea nr.19/2000 privind sistemul public de pensii şi alte drepturi de asigurări sociale.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1620/26.11.2007)

· avizul Consiliului Economic şi Social (nr.2317/10.12.2007)

· avizul favorabil al Comisiei juridice, de disciplină şi imunităţi (nr.31/409/17.06.2008)
· avizul favorabil al Comisiei pentru egalitatea de şanse pentru femei şi bărbaţi (37/318/11.07.2008)
· punctul de vedere negativ al Guvernului (nr.59/11.01.2008).

Propunerea legislativă are ca obiect de reglementare completarea art.80 din Legea nr.19/2000, cu modificările şi completările ulterioare, cu un alineat nou, care prevede că persoanele asigurate care au desfăşurat activitate în condiţii speciale de muncă prevăzute de legislaţia în vigoare, cât şi cele care şi-au desfăşurat activitatea în grupele de muncă stabilite de legislaţia anterioară datei de 1 aprilie 2001, beneficiază de majorări ale punctajelor realizate în perioada respectivă cu 50% sau 25%, în funcţie de grupele ori condiţiile în care şi-au desfăşurat activitatea, respectiv grupa I sau a II-a de muncă potrivit legislaţiei anterioare datei de 1 aprilie 2001 şi condiţii de muncă speciale sau deosebite, conform legislaţiei în vigoare. 
Comisia propune Plenului Camerei Deputaţilor respingerea iniţiativei legislative pentru evitarea paralelismului legislativ, întrucât a fost aprobat un proiect de act normativ cu acelaşi obiect de reglementare, care se află în faza finală a procedurii legislative.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 iulie 2008 au participat, în conformitate cu prevederile art.55 din Regulamentul Camerei Deputaţilor:

· d-na Doina Păuna – director, Casa Naţională de Pensii şi Alte Drepturi de Asigurări Sociale
· d-na Georgeta Jugănaru – director, Ministerul Muncii, Familiei şi Egalităţii de Şanse.
La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 22 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Decebal STĂNESCU

